**Įgyvendintas Girkalnio darželyje projektas „Aš tyrinėtojas“**

Per visus 2014-2015 mokslo metus Girkalnio darželio priešmokyklinio ugdymo grupėje vyko projektas „Aš tyrinėtojas“. Šis projektas buvo organizuotas, siekiant įgyvendinti šių mokslo metų prioritetinę veiklą - mokyti vaikus pažinti ir veikti, tyrinėti, eksperimentuoti, kelti klausimus, ieškoti atsakymų ir pan. Tai labai svarbu, nes šiuolaikiniai vaikai - „interneto amžiaus“, Z kartos, skaitmeninių technologijų vaikai ir kt. Jie nori įdomios informacijos. Nori patys ieškoti informacijos, pamatyti, išgirsti, veikti, kurti realioje aplinkoje, o ne žiūrinėti paveikslėlius ar klausytis pasakojimų apie aplinką bei įsiminti išgirstą informaciją. Šiems vaikams patinka tyrinėti, spręsti problemas, išsiaiškinti jų kilimo priežastis, tikint savimi ir savo sprendimais, pajausti sėkmę.

Tyrinėdamas, bandydamas, stebėdamas Girkalnio darželio vaikas sužinojo daug naujo. Kiekvienas bandymas vaikams suteikė pasididžiavimo bei pasitikėjimo savimi jausmą, nes žinios jiems nebuvo primetamos, o visas tiesas atrasdavo patys. Patys atrado, jog rudens lape esančios spalvos išryškėja tada, kai lauke atvėsta oras. Savarankiškai patikrino bandymu augalo augimo kelią, kaip jis brinksta, dygsta, skaičiavo sudygusias sėklas ir pan. Užrašė savo pastebėjimus į lentelę, ją analizavo. Vaikai tuo pačiu mokėsi skaičiuoti, lyginti, ugdėsi jų kritinis mąstymas. Vaikai skatinami ieškoti informacijos apie tą patį objektą įvairiuose šaltiniuose. Sudaromos galimybės naudotis knygomis, enciklopedijomis, žurnalais.

Vaikams patinka patiems atlikti bandymus, stebėti kas po ko seka, kas vyksta prieš tai, ir kas pasikeitė, diskutuoti kodėl. O visų svarbiausia, kad taip gali patirti pažinimo džiaugsmą ir savo atradimais dalintis su kitais.

Direktorė Indrė Matevičienė, priešmokyklinio ugdymo pedagogė Rūta Rukšėnaitė-Kleivienė